钦定古今图书集成/明伦汇编/闺媛典/第053卷 > 陆茂妻钱氏
## 钦定古今图书集成/明伦汇编/闺媛典/第053卷 > 陆茂妻钱氏

按《常熟县志》：钱氏，剑城农家女，归陆茂，有妇道，孝事
舅姑，和处妯娌，人咸称之。茂病痨瘵，家贫，钱勤苦纺
绩，以资药饵。一日，茂谓曰：“我病殆不起，汝年少无子，
家贫无依，可改适，无以我为念。”钱泣曰：“我亦闻人言事夫之道矣，君其勿忧。”先是，父母因茂贫病已有异
议，钱默喻其意，即谢绝不归。岁馀，茂病弥笃，家贫日
甚。钱不得已，乃归告父母，乞《升斗》负还，而茂已没。哭
之恸，具瓯饭盂羹祭毕，缢死尸旁，时宣德十年三月。
弘治戊午，县令杨子器建显微祠，春秋祀之。